《玉梅令·石湖家自制此声》
宋代·姜夔

石湖家自制此声，未有语实之，命予作。石湖宅南，隔河
有圃曰苑村，梅开雪落，竹院深静，而石湖畏寒不出，故
戏及之。
疏疏雪片，散入溪南苑。
春寒锁、旧家亭馆。
有玉梅几树，背立怨东风，
高花未吐，暗香已远。
公来领略，梅花能劝，
花长好、愿公更健。
便揉春为酒，翦雪作新诗，
拚一日、绕花千转。

作者简介：姜夔[kuí]（1154年—1221年），字尧章，号白石道人，汉族，饶州德兴人。南宋文学家、音乐家。其作品素以空灵含蓄著称，姜夔对诗词、散文、书法、音乐，无不精善，是继苏轼之后又一难得的艺术全才。有《白石道人诗集》《白石道人歌曲》《续书谱》《绛帖平》等书传世。